
בע"ה
אור לכ"ה תשרי ס"ט – כינוס צאתכם לשלום – 770, קראון-הייטס
סיכום שיעור הרב יצחק גינזבורג שליט"א

הרב ברך שהכל ועשה לחיים. 
לחיים לחיים, שההקהל יהיה של כל הכחות הפנימיים ושנוכל להפיץ הכל בהתגלות.

כמו ששמענו בפתיחה, הנושא הערב זה "הקהל" ואיך לוקחים את זה הביתה לכל השנה. כל אחד ואחת שנמצאים כאן קבל ודאי המון כחות מהשהות ב"בית חיינו", ומה שהרבי רוצה שנקח את הפנימיות – חסיד בא לרבי לשאוב פנימיות – ונפיץ את זה כל אחד במקומו, בביתו, בחלקו בעולם. ידוע שיש את השיחה המפורסמת של הרבי על הקהל, שחלקו כאן וודאי כל אחד למד, שעצם המצוה של הקהל זה "חיזוק דת האמת" בלשון הרמב"ם. הרבי מדייק ברמב"ם שיוצא שחיזוק דת האמת – חיזוק אידישקייט בכלל, כולל אמונה במשיח בפרט וכו' – זה לא תנאי צדדי או תוצאה, אלא זה הנקודה, ובלי זה לא קיימנו הקהל. גם אם המלך קרא הפרשיות וכולנו שמענו, אבל בלי "חיזוק דת האמת" אין קיום מצות הקהל מן התורה לשיטת הרמב"ם – כך יוצא בשיחה.

יש נקודה מאד חשובה בשיחה הזאת, שאיני יודע אם כולם שמו לב מספיק לקשר בינה לבין הנקודה הכללית של השיחה: בכדי להביא דוגמה למצוה שיש לה כוונה ובלעדיה לא קיימת את המצוה הרבי מביא דוגמה של מצוה אחת – מצות התפלה. הוא מביא גם שם את לשון הרמב"ם, שתפלה זה מה שאדם מתחנן לקב"ה, ומדייק שבלי ה"תחנונים ידבר רש", אם האדם אומר את התפלה, ואפילו עם קצת רגש, אבל בלי רגש פנימי ו"עבודה שבלב זו תפלה" של "תחנונים ידבר רש", אז אין פה מצות תפלה. יש דבורים בעלמא, מן השפה ולחוץ, אבל כל עוד שאין כאן תחנונים מתוך פנימיות הלב אין את קיום מצות התפלה. אם הרבי מצא עוד מצוה, "מצא חבר", למצות הקהל, שהכוונה היא עצמה המצוה, אז ודאי שיש קשר הדוק ביניהם. זה לא שסתם יש מצות הקהל שהגדרתה היא "חיזוק דת האמת" ויש עוד מצוה מתרי"ג – מצות תפלה נמנית בתרי"ג כדעת הרמב"ם (אף שיש בכך מחלוקת בין מוני המצוות) – שהגדר שלה הוא תחנונים, ובלי תחנונים לא קיימת את המצוה. מה צריך ללמוד מהקשר בין הקהל לתפלה, בין חיזוק דת האמת לתחנונים?

רק שנבין אולי את החידוש, שהכוונה זה עצם ועיקר המצוה, הרבי מדייק שם שיש מצוות שהכוונה זה חלק מהמצוה, כמו במצות סוכה – בתוכו הקהל – שהמצוה היא "למען ידעו דורותיכם וגו'". לפי הב"ח, ומשמע כך גם משו"ע אדה"ז, שכאשר אוכלים כזית ראשון צריך לכוון שזה זכר לענני הכבוד. הכוונה הולכת עם המצוה – לא תוצאה או תנאי צדדי, אלא חלק מהמצוה, אבל יש גם חלק מהמצוה בלי זה. יש ווארט מהבעל שם טוב, בכתר שם טוב, על הפסוק "חכם לב יקח מצות" – מצוות לשון רבים, ומיעוט רבים שתים. כמו שמברכים על כל מצוה בודדת "אשר קדשנו במצותיו" – בשתי מצוות – בכל מקום יש המצוה של "המעשה הוא העיקר" ויש מצות הכוונה, ומי ש"חכם לב" תמיד לוקח שתי מצוות, ואף פעם לא מקיים רק את הממד התחתון לבדו, תמיד לוקח גם את הכוונה. בכל אופן, לגבי כל המצוות יש שני דברים – מצות המעשה וכוונת המצוה. בנוסף, יש מצוות מיוחדות שהכוונה זה חלק מהמצוה, כמו סוכה וציצית ותפלין, כפי שמביא הרבי בשיחה. בנוסף יש שתי מצוות שהכוונה היא היא המצוה – זה רק לחדד להבין מה החידוש כאן, שהכוונה היא עצמה המצוה (בשאר המצוות יש תמיד כוונה, ויש מצוות שהמעשה והכוונה זה שני חלקים של המצוה).

ובלשון הקבלה והחסידות, על התפלה בכללותה אומר דוד מלך ישראל חי וקים "ואני תפלה", "אני" הוא בחינת-תודעת המלכות כנודע, בחינת דוד עצמו (ה-ו של "ואני" היינו המשכה והארה של ז"א, מדות, במלכות, כמבואר בשער היחוד והאמונה בפירוש הפסוק "ואתה מחיה את כֻלם"; "ואני תפלה" עולה בגימטריא ו פעמים מהיטבאל, תיקון המלכות כאשר שם מ"ה מאיר בשם ב"ן, וד"ל). "תחנונים ידבר רש" היינו פנימיות ועצמיות ענין המלכות, דלית לה מגרמה כלום כנודע. ה"רש" הוא משה רבינו, כמפורש בחז"ל וכמו שיתבאר, וכמלך המשיח ("ויהי בישרון מלך") הוא מתלבש בתוך גופו-ענינו של דוד המלך להתחנן לה' להיכנס לארץ ישראל – "ואתחנן" עולה תפלה כידוע. נמצא שדוקא במלכות, במצות תפלה שבמלכות וכן במצות הקהל שהיא מצוה מלכותית, ה תתאה שבשם, המצוה והכוונה אחת הן (תופעה המשקפת את שרש המלכות ברדל"א, ששם הכל אחד, וד"ל). מכאן נסיק שהמצות שהכוונה היא חלק מהמצוה הן במדות ז"א (דבעתיקא אחיד ותליא), ו שבשם, שבכל מדה ומדה יש גוף ונשמה, חיצוניות ופנימיות, יחד, וד"ל. "חכם לב יקח מצות" הוא על דרך "מי זאת עולה מן המדבר", יחוד הנוק', אמא תתאה, באמא עילאה, בכח ה עילאה שבשם ("חכם לב" בסוד "לבי ראה הרבה חכמה" ו"בינה לבא", "חכם בבינה", וד"ל). טעמי מצות שיתגלו לעתיד לבוא על ידי מלך המשיח, שאז נזכה לקיים את המצוה בטעמה הפנימי והעצמי באמת, הן כנגד ה-י של שם הוי' ב"ה, וד"ל.
אחרי הקדמה זאת – איך לוקחים את זה הביתה? ידוע שיש כמה שיטות בהקהל על מי המצוה – על הבית דין, על העם או על המלך. כתוב שהמלך יקרא את התורה, אז קצת משמע שהמצוה על המלך – וכך גם מביא הרבי בשיחה. בנוסף יש מצוה שכל אחד, גם מי שלא מבין את השפה – כמו גר – יכין את לבו ויטה אזניו לשמוע את הדברים "באימה ויראה וגילה ברעדה" (לשון הרמב"ם שמביא הרבי; "אימה ויראה וגילה ברעדה" עולה תריג, שלימות כל מצות התורה. בפסוק נאמר רק "ויראו את הוי' אלהיכם", וידוע בדא"ח שיראה הוא במח, לעומת פחד שבלב. בלשון הרמב"ם יש לומר שאימה היא במקיף דכתר, יראה במח, גילה בלב, רעדה בברכים דדא בדא נקשן, נה"י, ודוק). כדי שאני ואתה וכל אחד שנמצא כאן ויוצא, "צאתכם לשלום", עם המטען שמקבלים כאן מהרבי שחווים אותו כאן – לקחת את המטען ולהקהיל קהילות ברבים במקומו – צריך שכל אחד כאן יחשוף ניצוץ משיח שבו. הרבי אהב לצטט "מאור עינים" של ר"נ מטשרנוביל שלכל אחד יש ניצוץ משיח, וכאשר יתגלו מספיק ניצוצות משיח יתגלה המשיח האמיתי, הרבי. הניצוץ משיח זה היחידה שבנפש (עשינו רמז ש-תשסט = יחידה שבנפש, למי שלא שמע עדיין), ואת זה כל אחד צריך לגלות. המלך בהקהל הוא שליח של הקב"ה, ואנחנו שלוחי הרבי – לא סתם שליח, אלא שליח שצריך לגלות מהנקודה הפנימית את המלך שבך, את המשיח שבך, כדי שבתור מלך (שליח של הרבי, אבל מלך) תוכל לקרוא את התורה לכולם. רק אז תתקיים המצוה הזאת בשלמות, שזה חיזוק דת האמת, כולל נקודת האמונה במשיח אבל חיזוק כל האידישקייט. איך עושים את זה? בהו"ר תשנ"ב הרבי אמר שכל אחד צריך להתכונן לקבל כחות של אדמו"ר. מה זה הדבר הזה? ידוע שרבי, וכך כל יהודי, לפני שהולכים למסור שיעור יש תהליך שלם. מסופר איך תיאר האדמו"ר האמצעי איך הרגיש לפני שהלך לומר מאמר, ולא נחזור כעת על הפרטים.
רצינו לקשר את הקהל ותפלה. מצות הקהל נעשתה מתוך שמחה רבה. היא נעשתה באושפיזין של יצחק. יש גם שיחה של הרבי על זה. ענינו של יצחק זה שמחה רבה – צחוק ושעשוע. הנקודה של הקהל זה חיזוק דת האמת והנקודה של התפלה זה "תחנונים ידבר רש". לפני שהולכים לקיים מצות הקהל, לקרוא את התורה בפני קהל ישראל, בתור מלך-רבי, צריך להתחנן לה' שהדברים יצאו מהנקודה הפנימית שבלב ויכנסו ללב שומעיהם ויפעלו את פעולתם (חיזוק דת האמת). וזה גם שייך ליצחק אבינו שהיה חופר בארות, חופר אל תוך הנקודה הפנימית שבלב (של עצמו וממילא גם של שומעו, שהרי דברים היוצאים מן הלב כו', ומצד הנקודה הפנימית, נקודת היחידה שבנפש, כל הנשמות אחת הן), כדי להוליד נשמות (לקרב נדחים לאמונת ישראל ולחזק את דת האמת) "ויעתר יצחק להוי' לנכח אשתו" בתחנונים מקרב איש ולב עמוק.

"ולרש אין כל", אין את נקודת ההתקשרות לצדיק (ה"כל" – "כי כל בשמים ובארץ", מי שהוא אין וועלט אויס וועלט כאחד ממש, ובכך מחבר שמים לארץ) כדבעי. אפילו משה רבינו מרגיש לפני שהולך לומר דא"ח שמא חסר לו בנקודת ההתקשרות, ורק על ידי שבתחנוניו לה' מגיע לנקודת אין ממש (ה"ואני תפלה" הופך לאין) אזי יודע הרש שמקושר לכל (למשלח, שמלך לא-ל השולחו, בלשון הרמב"ם, וכן כל חסיד לרבי, גם ודוקא כאשר החסיד צריך להיות מעין רבי בעצמו), ואז ה-א של האין נכנסת לתוכיות ופנימיות הרש והופכת אותו לראש באמת.
הרי המלך בהקהל משמיע את קול השופר, שופרו של מלך המשיח, לעם, "תורה חדשה מאתי תצא" (שכבר נמצאת בתוך אותן פרשיות מן תורת משה הבאות לזרז את העם לחיזוק דת האמת, וכידוע ש"נאך אמאל מתן תורה וועט ניט זיין"), כאשר הדברים שמחים (בחינת יצחק) כנתינתן מסיני, וכאשר כללות החוויה היא כמו שהיה במעמד הר סיני "מה להלן באימה וביראה וברתת ובזיע אף כאן באימה וביראה וברתת ובזיע", ושם נאמר "וכל העם ראים את הקולת ואת הלפדים ואת קול השפר וגו'", ודוק. השופר בצדו אחד צר ובצדו השני רחב, הקול יוצא מן הצד הצר לצד הרחב – "מן המצר קראתי י-ה ענני במרחב י-ה". על ארץ ישראל (בחינת יצחק, עולה תמימה כו', כמבואר בשיחת הרבי) נאמר "תמיד עיני הוי' אלהיך בה מרשית השנה ועד אחרית שנה", שמכאן לומדים חז"ל ש"כל שנה שהיא רשה בתחילתה מתעשרת בסופה", ובא הפירוש בדא"ח שהיא רשה לפני תקיעת השופר ותיכף מתעשרת עם תקיעת השופר – מן המצר אל המרחב העצמי כנ"ל. וכן צריך להיות כל פעם שהולכים לקיים את מצות הקהל, ראשית כל צריכים להתחנן לה', בחינת "תחנונים ידבר רש", "מן המצר קראתי י-ה", וזאת לפני שמשמיעים את דברי התורה, לפני שתוקעים בשופרו של משיח לעם, אך תיכף ומיד נעשה "ענני ['וארו עם ענני שמיא', דא מלכא משיחא] במרחב י-ה", מתעשרת בסופה, "אין עשיר אלא בדעת" הוי' – "כי מלאה הארץ דעה את הוי' כמים לים מכסים" בביאת משיח צדקנו תיכף ומיד ממש.
�  נרשם על ידי איתיאל גלעדי, והרב הוסיף השלמות אחרי השיעור. לא מוגה.





